Mwaminei, 11 sanza ya 10
Mokomoko na bino mpenza alinga mwasi na ye bongo ndenge amilingaka ye moko; . . . mwasi, asengeli kozala na limemya makasi epai ya mobali na ye.—Ef. 5:33.
Mokolo ya libala, ntango mobali amoni elongi kitoko ya mwasi na ye, bango mibale bazalaka na esengo makasi. Yehova, Mobandisi ya libala, alingi ete mabala nyonso ezala na esengo mpe ezala malamu; yango wana apesi toli ya bwanya na Liloba na ye, Biblia. (Mas. 18:22) Atako bongo, Biblia eyebisi biso ete bato ya kozanga kokoka oyo babalani bakokutana na “bolɔzi [to mikakatano] na kati ya mosuni na bango.” (1 Ko. 7:28) Mwasi ná mobali bakoki kosala nini mpo mikakatano ezala mingi te? Mpe bakristo bakoki kosala nini mpo libala na bango ezala malamu? Biblia emonisi ete bolingo ezali ezaleli ya ntina mingi na kati ya libala. Kasi, ezali na mitindo ndenge na ndenge ya bolingo oyo babalani basengeli komoniselana. Na ndakisa, basengeli komoniselana bolingo ya motema mpe bolingo ya mwasi ná mobali. Mpe soki bazali na bana, basengeli komoniselana lisusu mingi bolingo ya libota. Kasi, bolingo oyo esimbami na mitinda nde esalaka mpenza ete libala ezala malamu. w16.08 2:1, 2
Mwamitano, 12 sanza ya 10
Omibatela mpe okeba na mateya na yo ntango nyonso.—1 Tim. 4:16.
Timote azalaki kosakola banda bambula mingi. Kasi mpo na nini asengelaki kobongisa lolenge na ye ya kosakola? Timote ayebaki ete bato babongwanaka mpe makambo ebongwanaka. Alingaki ete bato bákoba koyoka ye, yango wana asengelaki kokoba kobongisa mpe kobongola lolenge na ye ya koteya bango. Biso mpe tosengeli kosala bongo ntango tozali kosakola lelo oyo. Na bisika mosusu, tomonaka ete bato mingi bazalaka na bandako te ntango tosakolaka ndako na ndako. Na bisika mosusu, bato bakoki kozala na ndako, kasi tozali te na likoki ya kokɔta na baporte na bango, mbala mosusu mpo tozali te na ndingisa ya kokɔta na bandako oyo bafandaka. Soki ezali bongo na teritware na bino, mpo na nini te komeka mayele mosusu mpo na kokutana na bato? Bandeko mingi basepelaka kopesa litatoli na bisika ya bato nyonso. Na ndakisa, bakendaka na bisika oyo bato bazelaka bingbunduka, babisi, na bazando, mpe na baparke mpo na koluka bato ya kosolola na bango. w16.08 3:14-16
Mwapɔsɔ, 13 sanza ya 10
Bólendisa mabɔkɔ oyo elɛmbilɛmbi mpe mabɔlɔngɔ oyo ezali na makasi te.—Ebr. 12:12.
Yehova apesá biso libota ya bandeko mibali mpe basi na mokili mobimba oyo bakoki kolendisa biso. (Ebr. 12:12, 13) Bakristo mingi na siɛklɛ ya liboso bazwaki lisalisi ya ndenge wana epai ya bandeko na bango bakristo. Ezali mpe bongo lelo oyo. Tokoki kosala nini? Tókanisa ndenge oyo Arona ná Hure basalisaki Moize na ndenge balendisaki mabɔkɔ na ye na ntango ya etumba na Baamaleke. (Kob. 17:8-13) Tokoki koluka ndenge ya kopesa basusu mabɔkɔ mpe kosalisa bango. Bandeko na biso mosusu bazali konyokwama mpo bakómi mibange, bazali kobɛla, mabota na bango ezali konyokola bango, bazali komiyoka bango moko, to moto moko oyo balingaka akufi. Tokoki mpe kolendisa bilenge oyo batyaka bango mpanzi likoló mpo básala makambo ya mabe to bákóma bato minene na mokili oyo. (1 Tes. 3:1-3; 5:11, 14) Luká mabaku mpo na komonisa ete otyelaka basusu likebi na Ndako ya Bokonzi, na mosala ya kosakola, na ntango ya kolya, to ntango ozali kosolola na telefone. w16.09 1:13, 14
lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn